Diari Oficial de la Generalitat Valenciana


Sumari del DOGV 5119, del 21-10-2005 (2005/11277)

ORDE de 17 d'octubre de 2005, de la Conselleria d'Economia, Hisenda i Ocupació, per la qual s'establixen les bases que regulen les ajudes per a la millora de les condicions de treball en menudes i mitjanes empreses, i es convoquen per a l'exercici pressupostari de 2005.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5119

Data del DOGV
:   21-10-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/11126


Data del document
:   17-10-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * ergonomia
    * petita empresa
    * equip de protecció
    * ajuda a les empreses

ORDE de 17 d'octubre de 2005, de la Conselleria d'Economia, Hisenda i Ocupació, per la qual s'establixen les bases que regulen les ajudes per a la millora de les condicions de treball en menudes i mitjanes empreses, i es convoquen per a l'exercici pressupostari de 2005. [2005/F11592]
  
La Llei 31/1995, de 8 de novembre, de Prevenció de Riscos Laborals, establix que la política en matèria de prevenció tindrà per objecte la promoció de la millora de les condicions de treball, dirigida a elevar el nivell de protecció i de la seguretat i la salut dels treballadors en el treball. De la mateixa manera, les administracions públiques fomentaran aquelles activitats per tal de reduir els riscos laborals i de promoure estructures eficaces de prevenció.
  
La lluita contra la sinistralitat laboral és una responsabilitat compartida d'empresaris, treballadors, administracions públiques i el conjunt de la societat.
  
El teixit productiu de la Comunitat Valenciana, està constituït majoritàriament per menudes i mitjanes empreses, moltes d'elles d'un sol treballador, que sovint no compten amb els coneixements i recursos necessaris per a implantar als seus centres de treball les necessàries disposicions mínimes de seguretat i salut per a la utilització dels equips de treball, per això, per a coadjuvar al compliment de les dites disposicions mínimes de seguretat i salut, l'establiment d'un règim d'ajudes que incentive l'esforç econòmic de les menudes empreses es considera un instrument plenament adequat amb el Pla d'Acció contra els Riscos Laborals de la Comunitat Valenciana, perfectament compatible amb l'obligació que tenen totes les empreses de complir estes disposicions mínimes i que perseguix atendre precisament la situació desigual de la menuda empresa quant a volum econòmic respecte de grans empreses a l'hora d'escometre les inversions necessàries que l'establiment dels moderns sistemes preventius demanen.
  
Amb esta finalitat, per Ordre de 22 d'abril de 2002, de la Conselleria d'Economia, Hisenda i Ocupació, es van establir les bases que regulaven les ajudes per a la millora de les condicions de treball en menudes empreses. Posteriorment, les ordres de 5 de març de 2003 (DOGV d'11.03.2003) i de 29 d'octubre de 2004 (DOGV de 09.11.2004) van modificar determinats apartats de les dites bases per a una major eficiència en la gestió dels procediments i a especificar les accions a què calia donar suport en eixe exercici.
  
La promulgació de la Llei 54/2003, de 12 de desembre, de reforma del marc normatiu de la prevenció de riscos laborals, de la Llei 38/2003, de 17 de novembre, General de Subvencions, amb caràcter de legislació bàsica en molts dels seus preceptes, i del decret 279/2004, de 17 de desembre, pel qual es regulen mesures en els procediments de contractació administrativa i de concessió de subvencions, incidixen directament tant en la matèria regulada com en el procediment per a la concessió de les ajudes, per això cal efectuar una adaptació de les bases aprovades per l'Ordre de 22 d'abril de 2002.
  
D'altra banda el Pla d'Acció contra els Accidents Mortals de la Comunitat Valenciana, subscrit entre la Conselleria d'Economia, Hisenda i Ocupació, la Confederació d'Organitzacions Empresarials de la Comunitat Valenciana (CIERVAL) i l'organització sindical Comissions Obreres del País Valencià (CC OO-PV) recull dins dels seus objectius estratègics el de reduir la sinistralitat mortal en els sectors productius, per això la nova norma recull entre les accions a què cal donar suport les recomanacions del Pla.
  
La present ordre té per objecte convocar per a l'exercici 2005 i regular les bases del règim d'ajudes fins a l'any 2006, coincidint amb el Programa Operatiu de la Comunitat Valenciana (POCV) presentat a la Comissió Europea en el Marc de Suport Comunitari i el Pla de Desenvolupament Regional per a les Regions de l'Objectiu 1. En este aspecte i respecte de les actuacions precedents constituïx una novetat que persegueix dotar el règim d'ajudes mencionat de la necessària estabilitat que exigix el mateix programa operatiu on s'incardina, això sense perjudici d'introduir en els anys en què està prevista la seua vigència les modificacions que l'evolució de la situació faça necessàries o aquelles altres que l'experiència aconselle.
  
En virtut d'això, i en l'exercici de les competències que en matèria de seguretat i salut en el treball té atribuïdes la Comunitat Valenciana, cal establir este règim d'ajudes per al desenvolupament d'accions de prevenció de riscos laborals i promoció de la millora de la seguretat i salut en el treball amb vocació de vigència fins a l'any 2006, coincidint amb el Programa Operatiu de la Comunitat Valenciana.
  
Per això, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del text refós de la Llei d'Hisenda Pública de la Generalitat Valenciana,
  
ORDENE
  
Article 1
  
S'aproven les bases que regiran d'ara endavant i per al període que inclou el Programa Operatiu de la Comunitat Valenciana, la convocatòria d'ajudes destinades a la realització per les menudes i mitjanes empreses de la Comunitat Valenciana de les inversions necessàries per a la millora de les seues condicions de treball.
  
Les bases que es mencionen, es contenen en l'annex de la present ordre, i constituïxen el text normatiu i de procediment a què es podran acollir els destinataris del règim d'ajudes que s'hi establix.
  
Article 2
  
Es convoquen per a l'exercici pressupostari de 2005 les ajudes econòmiques a què fa referència l'article primer.
  
El termini de presentació de sol·licituds serà d'un mes comptat a partir de l'endemà de la publicació de la present ordre en el DOGV.
  
Per a l'exercici 2005, el termini de justificació de despeses a què fa referència la base dotzena acabarà el 30 de novembre de 2005. Este termini es podrà ampliar amb sol·licitud prèvia del beneficiari efectuada abans del seu acabament, sense que en cap cas la justificació puga ser posterior a l'acabament de l'exercici.
  
Disposició addicional
  
Durant els exercicis en què la present ordre estiga en vigor, es determinaran les dotacions pressupostàries anuals, consignades en les lleis de pressupostos de la Generalitat Valenciana, i si és el cas aquelles dotacions addicionals que es proveïsquen mitjançant modificacions pressupostàries autoritzades a l'efecte.
  
Per a l'any 2005, d'acord amb el que disposa la Llei 14/2002, de 29 de desembre, de Pressupostos de la Generalitat Valenciana, la Conselleria d'Economia, Hisenda i Ocupació finançarà les ajudes les bases de les quals s'aproven en la present ordre a càrrec del programa 315.10, Condicions de Treball i Administració de les Relacions Laborals, línia pressupostària T2231.000, amb un import de 947.828,95 euros. Esta dotació es podrà veure ampliada d'acord amb el que preveu el Programa Operatiu de la Comunitat Valenciana per a l'any 2005, sempre que es genere el crèdit corresponent.
  
Disposició transitòria
  
Les sol·licituds de subvenció realitzades en el present exercici abans de la publicació de la present ordre, a l'empara de les de 22 d'abril de 2002 (DOGV núm. 4236, de 25 d'abril) i de 5 de març de 2003, de la Conselleria d'Economia, Hisenda i Ocupació, per la qual s'establixen i modifiquen, respectivament, les bases que regulen les ajudes per a la millora de condicions de treball en menudes empreses, seran tramitades i les ajudes concedides de conformitat amb les que disposen les bases ara aprovades.
  
Els sol·licitants no hauran de reproduir la seua petició però sí que completaran, si és el cas, la documentació al seu moment presentada aportant aquella que l'òrgan competent els requerisca.
  
Disposició derogatòria
  
Queda derogada l'Ordre de 22 d'abril de 2002, l'Ordre de 5 de març de 2003 i l'Ordre de 20 d'octubre de 2004, de la Conselleria d'Economia, Hisenda i Ocupació, per la qual s'establixen les bases que regulen les ajudes per a la millora de les condicions de treball en menudes empreses i es modifiquen determinats apartats de les dites bases, respectivament.
  
Disposicions finals
  
Primera
  
Es faculta el director general de Treball i Seguretat Laboral per a dictar les instruccions i adoptar les mesures que considere oportunes per al desplegament i l'aplicació del que disposa la present ordre.
  
Segona
  
Contra el que disposa la present ordre, que posa fi a la via administrativa, podrà interposar-se recurs potestatiu de reposició davant de l'òrgan que l'ha dictat, en el termini d'un mes des de la publicació en el Diari Oficial de la Generalitat Valenciana o ser impugnada directament davant de l'ordre jurisdiccional contenciós administratiu, en el termini de dos mesos d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Tercera
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 17 d'octubre de 2005
  
El conseller d'Economia, Hisenda i Ocupació,
  
GERARDO CAMPS DEVESA
  
ANNEX
  
Bases que regulen el règim d'ajudes destinades a la millora de les condicions de treball en les menudes i mitjanes empreses de la Comunitat Valenciana.
  
Capítol I
  
Disposicions generals
  
Primera. Objecte i àmbit
  
1. Les presents bases tenen com a objecte regular les ajudes econòmiques per a la realització d'inversions destinades a eliminar o reduir per mitjà de protecció col·lectiva, els riscos de seguretat i salut derivats de la utilització de maquinària.
  
2. També es podran finançar inversions conduents a la millora de les condicions ergonòmiques específiques dels llocs de treball d'operadors de maquinària.
  
3. Així mateix, en el marc del Pla d'Actuació contra la sinistralitat mortal de la Comunitat Valenciana es donarà suport a les actuacions següents:
  
3.1. Adaptació d'equips de treball a les normes contingudes en l'annex I ?Disposicions mínimes aplicables als equips de treball- del Reial Decret 1215/1997, de 18 de juliol.
  
3.2. Instal·lació o adaptació de pòrtics o cabines i cinturons de seguretat per a tractors utilitzats en labors agrícoles.
  
3.3. Adquisició i instal·lació de sistemes de protecció col·lectiva en execució de cobertes d'edificis.
  
3.4. Instal·lació de punts d'ancoratge segur per a treballs de manteniment de maquinària i edificis.
  
3.5. Inversions en equips de detecció de gasos per a ús en treballs en espais confinats.
  
3.6. Instal·lació de sistemes de protecció elèctrica en quadres d'instal·lació eventual en obres en construcció.
  
4. Només podran ser objecte d'ajuda les activitats que s'exercisquen dins de l'exercici econòmic en què es concedisquen, no s'admeten actuacions de caràcter plurianual.
  
Segona. Beneficiaris de les ajudes
  
1. Podran ser beneficiaris de les ajudes les menudes i mitjanes empreses de la Comunitat Valenciana que ocupen fins a 100 treballadors i que reunisquen els criteris d'independència recomanats per la Comissió Europea per a ser considerats com a tals.
  
Així mateix, podran ser beneficiaris de les ajudes destinades a instal·lacions o adaptació de pòrtics o cabines i cinturons de seguretat en tractors agrícoles, els treballadors autònoms de la Comunitat Valenciana.
  
Les empreses sol·licitants hauran d'haver realitzat l'avaluació de riscos, la planificació de l'activitat preventiva i l'auditoria del seu sistema de prevenció o, si no n'hi ha, la seua substitució per un concert amb una entitat acreditada com Servici de Prevenció alié per al desenvolupament de les activitats preventives, o declaració d'haver presentat davant l'autoritat laboral competent la notificació sobre concurrència de condicions que no fan necessari recórrer a l'auditoria, en els termes previstos en el Reglament dels Servicis de Prevenció, aprovat per RD 39/1997, de 17 de gener.
  
No es requerirà l'acreditació mencionada en el paràgraf anterior als treballadors autònoms.
  
2. No podran exercir la condició de beneficiaris els subjectes que incórreguen en les prohibicions recollides en els apartats 2 i 3 de l'article 13 de la Llei General de Subvencions.
  
3. En les convocatòries que anualment es realitzen es podrà delimitar el destí de les ajudes a empreses que pertanyent a sectors específics del teixit productiu i de servicis valencià.
  
Tercera. Import de les ajudes i compatibilitat
  
1. La quantia de l'ajuda podrà arribar com a màxim al 70% del cost pressupostat per actuació presentada, amb un límit quantitatiu de 12.000 euros per beneficiari.
  
En qualsevol cas, les ajudes per beneficiari en conjunt no podran superar la quantia de 100.000 euros en un període de tres anys comptat des de l'any en què es concedisca a una ajuda per este procediment (ajudes de ?minimis?).
  
2. Les ajudes seran compatibles amb qualsevol altres que s'obtinguen procedents d'entitats públiques o privades, sempre que la suma de totes elles no supere el cost efectiu d'execució de l'actuació subvencionada
  
Quarta. Despeses elegibles i subcontractació amb tercers
  
1. Les despeses elegibles que puguen ser objecte de les ajudes es determinaran d'acord amb els reglaments de la Unió Europea d'aplicació als Fons Estructurals Europeus vigents en cada moment.
  
2. Amb caràcter general, no serà subvencionable l'IVA satisfet per les empreses per a l'adquisició de béns o servicis, i qualsevol impost pagat per estos beneficiaris.
  
En el cas que la despesa subvencionable per prestacions de servicis a realitzar per tercers supere els 12.000 euros, el beneficiari haurà de sol·licitar com a mínim tres ofertes de diferents empreses amb caràcter previ a la contractació del compromís per a la prestació del servici, llevat que per les especials característiques de les despeses subvencionables no hi haja en el mercat suficient nombre d'entitats que el presten, o llevat que la despesa s'haja realitzat amb anterioritat a la sol·licitud de la subvenció.
  
L'elecció entre les ofertes presentades, que hauran d'aportar-se en la justificació, o, si és el cas, en la sol·licitud de la subvenció, es realitzarà conforme a criteris d'eficiència i economia, i s'haurà de justificar expressament en la Memòria explicativa del projecte quan l'elecció no recaiga sobre l'oferta més econòmica.
  
Les despeses realitzades amb anterioritat a la sol·licitud de subvenció podran ser admeses sense subjecció a concurrència d'ofertes prèvies, no obstant això, en este cas l'entitat beneficiària acreditarà en la memòria que presente les raons objectives que ha pres en consideració per a l'elecció de l'entitat prestadora del servici o subministrament.
  
3. Podrà subcontractar-se totalment o parcialment l'activitat subvencionada amb entitats o empreses no sotmeses a les prohibicions de l'article 29.7 de la Llei General de Subvencions.
  
Quinta. Criteris d'avaluació de les sol·licituds.
  
Per a la concessió de les ajudes es valoraran els aspectes següents:
  
1. Eficàcia preventiva de la inversió i incidència de l'actuació en la millora de les condicions de treball, amb l'ordre de preferència següent:
  
1.1. Inversions per a eliminar o reduir els riscos de seguretat i salut derivats de la maquinària utilitzada per mitjà de protecció col·lectiva, quan la maquinària haja sigut verificada i diagnosticada per persona o entitat capacitada.
  
1.2. Inversions anàlogues a les de l'apartat anterior que no hagen sigut verificades i diagnosticades per persona o entitat capacitada.
  
1.3. Adaptació d'altres equips de treball al RD 1215/1997, de 18 de juliol, per a evitar la sinistralitat mortal.
  
1.4. Millora de les condicions ergonòmiques específiques dels llocs de treball de la maquinària (operadors).
  
La puntuació màxima que podrà adjudicar-se conforme a este criteri serà del 50%.
  
2. Sinistralitat del sector d'activitat (índex d'incidència) a què pertany l'empresa sol·licitant, amb la següent prelació per a les activitats econòmiques, segons CNAE-93:
  
2.1. Codis 5, 10, 11, 12, 13, 14, 15, 16, 20, 25, 27, 28, 29, 35, 45, 61 i 90.
  
2.2. Codis 21, 22, 24, 26, 36, 37, 50, 60, 62, 63, 64 i 93.
  
2.3. Codis restants.
  
La puntuació màxima que podrà adjudicar-se conforme a este criteri serà del 15%.
  
3. Localització geogràfica del centre de treball en què es realitzarà la inversió, amb la següent prelació per comarques:
  
3.1. València.
  
3.2. La Plana Baixa, l'Horta Oest, la Ribera Alta, l'Alacantí, el Baix Segura.
  
3.3. La Plana Alta, el Camp de Túria, l'Horta Nord, l'Horta Sud, la Safor, el Vinalopó Mitjà, la Marina Baixa, el Baix Vinalopó.
  
3.4. Restants comarques de la Comunitat Valenciana.
  
La puntuació màxima que podrà adjudicar-se conforme a este criteri serà del 10%.
  
4. Inclusió de l'empresa sol·licitant en el Pla 2004 d'Empreses de la Comunitat Valenciana de major sinistralitat, amb la prelació següent:
  
4.1. Empreses del Grup B.
  
4.2. Empreses del Grup A.
  
4.3. Empreses del Grup C.
  
4.4. Empreses del Grup D.
  
4.5. Empreses del Grup A0.
  
4.6. Empreses no incloses en el Pla 2004.
  
La puntuació màxima que podrà adjudicar-se conforme a este criteri serà del 25%.
  
En el cas d'empat, s'atorgarà preferència per a la concessió de l'ajuda a aquells sol·licitants que acrediten ocupar, amb anterioritat a l'entrada en vigor de les presents bases, major percentatge de treballadors discapacitats en relació amb les seues plantilles respectives. La preferència serà aplicable en la forma prevista en l'article 6 del Decret 279/2004, del Consell de la Generalitat Valenciana.
  
Capítol II
  
Procediment de concessió. Instrucció i resolució.
  
Sisena. Presentació de sol·licituds i termini
  
1. Les sol·licituds es realitzaran mitjançant instància dirigida al conseller d'Economia, Hisenda i Ocupació segons model normalitzat, i es presentaran en les corresponents direccions territorials d'Ocupació i Treball o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. El termini de presentació de sol·licituds es fixarà anualment en la convocatòria respectiva.
  
Setena. Documentació
  
Les sol·licituds hauran de dur adjunts els documents que a continuació es detallen:
  
1. Documents de caràcter general:
  
a) Documentació acreditativa i identificadora del sol·licitant i, si és el cas, del seu representant.
  
b) Certificació de trobar-se al corrent en les obligacions de la Seguretat Social i de caràcter tributari davant la hisenda pública estatal, autonòmica i, si és el cas, de l'impost d'activitats econòmiques, en la forma regulada en l'Ordre de 30 de maig de 1996, de la Conselleria d'Economia i Hisenda, la validesa de la qual s'haurà d'estendre fins a la data d'acabament del termini de presentació de sol·licituds.
  
c) Dades de domiciliació bancària segons model facilitat a l'efecte (fitxa de manteniment de tercers), si no s'han presentat abans i no han experimentat variació, en este cas serà suficient declaració en eixe sentit.
  
d) Declaració responsable sobre les ajudes de ?minimis- obtingudes anteriorment.
  
e) Acreditació de no superar la plantilla de l'empresa el número de 100 treballadors (últim document de cotització a la Seguretat Social).
  
A estos efectes en les empreses que compten amb treballadors fixos discontinus i/o subjectes a contractes de duració determinada es tindrà en compte el que disposen els articles 35 de la Llei 31/1995, de 8 de novembre de Prevenció de Riscos Laborals i 72 de l'Estatut dels Treballadors
  
f) Documentació corresponent a l'avaluació de riscos, a la planificació de l'activitat preventiva i a l'auditoria del sistema de prevenció de riscos, actualitzades. Esta última, si és el cas, pot ser substituïda pel concert amb entitat acreditativa com Servici de Prevenció Alié per a la realització de les seues activitats preventives.
  
g) Si és el cas, declaració d'haver presentat davant l'autoritat laboral competent la notificació (annex II del Reglament dels Servicis de Prevenció) sobre concurrència de condicions que no fan necessari recórrer a l'auditoria.
  
h) Declaració responsable sobre les ajudes que puguen haver-se percebut amb la mateixa finalitat, procedents de qualssevol administracions o ens públics, nacionals i internacionals.
  
i) Declaració responsable de no incórrer en les prohibicions per a obtenir la condició de beneficiari recollides en els apartats 2 i 3 de l'article 13 de la Llei 38/2003, de 17 de novembre, General de Subvencions.
  
j) Declaració responsable sobre el compliment de la normativa sobre integració laboral de persones amb discapacitat, o si és el cas, acreditació d'estar-ne exempt.
  
2. Documents de caràcter específic segons l'actuació que es presente a la convocatòria anual:
  
a) Projecte tècnic, visat per col·legi professional, si és requerit per la normativa vigent.
  
b) Memòria explicativa de l'actuació a realitzar, amb referència a l'avaluació de riscos i a la planificació de la prevenció, detallant les posicions en ambdós documents que al·ludisquen als riscos que s'han de corregir amb el projecte presentat. Si és el cas, s'hi adjuntarà l'informe, realitzat per persona capacitada, de verificació i diagnòstic de la maquinària.
  
c) Calendari o cronograma de l'actuació a realitzar.
  
d) Pressupost desglossat per accions i factures proforma, segons despeses elegibles i detall d'actuacions de realització directa i/o realització mitjançant contractació amb tercers.
  
e) Fonts de finançament de l'activitat i la seua procedència, incloent-hi l'ajuda que se sol·licita.
  
f) Qualsevol altra informació addicional que s'estime convenient aportar.
  
Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es requerirà la persona interessada, de conformitat amb el que disposa l'article 71 de la mencionada llei, perquè en el termini de 10 dies esmene la falta o adjunte els documents preceptius, amb indicació que si no ho fa així, es dictarà resolució en què es considere que desistix de la seua petició.
  
Vuitena. Procediment de concessió. Instrucció del procediment
  
1. El procediment per a la concessió de les ajudes es tramitarà en règim de concurrència competitiva.
  
2. Les direccions territorials d'Ocupació, una vegada complets els expedients, els enviarà a l'Àrea de Relacions Laborals i Seguretat laboral de la Direcció General de Treball i Seguretat Laboral, òrgan que realitzarà la instrucció del procediment de concessió, en els termes previstos en l'article 24 de la Llei 38/2003, de 17 de novembre, General de Subvencions.
  
3. L'òrgan instructor, una vegada realitzades les activitats d'instrucció pertinents, els traslladarà a la Comissió indicada en l'apartat següent.
  
4. Per a l'avaluació de les sol·licituds, conforme preveu l'article 22 de la Llei General de Subvencions, es constituirà una Comissió que adaptarà el seu funcionament a les regles generals que s'apliquen als òrgans col·legiats, i que estarà integrada per:
  
- El cap de l'Àrea de Relacions Laborals i Seguretat Laboral, que serà el seu president.
  
- Els directors territorials d'Ocupació i Treball.
  
- Els directors dels Gabinets de Seguretat i Higiene en el Treball.
  
- El cap del Servici d'Assessorament i Assistència Tècnica en Prevenció de Riscos Laborals, que actuarà com a secretari.
  
5. La Comissió d'Avaluació emetrà, en un termini no superior a un mes, informe d'avaluació de les sol·licituds conforme als criteris de la base cinquena. En el dit informe, amb expressió succinta dels motius pels quals ha procedit a la valoració i ponderació de les sol·licituds, s'establirà una prelació per ordre de major a menor puntuació.
  
6. L'òrgan instructor, a la vista de l'expedient i de l'informe de la Comissió, formularà proposta de resolució que elevarà a l'òrgan competent per a resoldre, dins dels límits màxims que es fixen en la base tercera, i que podrà ser individualitzada o inclusiva de tots o alguns dels sol·licitants que estime que han d'obtenir les ajudes.
  
7. El termini màxim per a la tramitació del procediment i notificar la seua resolució serà de sis mesos des de l'acabament del termini de presentació de sol·licituds. Una vegada transcorregut aquell si no ha recaigut resolució expressa, s'entendrà desestimada la sol·licitud, en els termes previstos en l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú, això sense perjudici que subsistisca l'obligació legal de resoldre-la.
  
Novena. Resolució
  
1. Vista la proposta formulada per l'òrgan instructor, el director general de Treball i Seguretat Laboral, per delegació del conseller d'Economia, Hisenda i Ocupació, dictarà resolució de concessió o denegació de l'ajuda, que serà notificada a les persones interessades. Abans de resoldre, podrà demanar del sol·licitant l'aportació addicional d'altres documents o dades aclaridores que s'estimen necessaris per a decidir sobre la sol·licitud presentada.
  
2. Quan la resolució de concessió s'aparte de la proposta definitiva emesa per l'òrgan instructor, s'hi farà constar amb expressió de la motivació que la sustente.
  
3. Si es concedix l'ajuda, la resolució fixarà expressament el seu import i incorporarà, si és el cas, les condicions, obligacions i determinacions accessòries a què ha de subjectar-se el compliment de la subvenció. Les càrregues, els modes i les condicions de la subvenció s'imputaran al beneficiari, sense que este puga oposar les excepcions que, si és el cas, deriven de les seues relacions jurídiques amb tercers.
  
4. Les resolucions de concessió podran retrotraure els seus efectes a l'activitat realitzada amb anterioritat a la data d'aquelles, sempre que esta s'incloga en el present exercici.
  
5. Les resolucions esgotaran la via administrativa i podran ser impugnades directament davant de la Jurisdicció Contenciosa Administrativa en el termini de dos mesos comptats des de l'endemà de la notificació, d'acord amb el que establix l'article 46 de la Llei 29/1998, de 13 de juliol, sense perjudici de la interposició de qualsevol altre recurs que els legitimats per a això estimen procedent.
  
Deu. Publicitat de les subvencions concedides
  
Als efectes previstos en l'article 18 de la Llei General de Subvencions, es publicarà en el Diari Oficial de la Generalitat Valenciana la relació de les subvencions concedides d'acord amb les presents bases.
  
La dita relació contindrà, a més de les prescripcions contingudes en el número 1 de l'article 18 mencionat, relatives a la convocatòria, programa i crèdit pressupostari, les dades següents:
  
1. Núm. d'ordre dels procediments.
  
2. Entitat beneficiària.
  
3. Data de la resolució de concessió o de l'instrument convencional que ha posat fi al procediment.
  
4. Import de la subvenció.
  
5. Breu descripció de l'activitat subvencionada.
  
La publicació de les ajudes concedides en cap cas suplirà la notificació als beneficiaris, ni produirà altres efectes que els perseguits per la Llei General de Subvencions.
  
Onze. Resolució d'incidències.
  
L'òrgan competent per a la concessió de les ajudes, resoldrà les incidències que es produïsquen, i en especial els supòsits de:
  
1. Modificacions justificades del projecte inicial.
  
2. Canvis en la titularitat.
  
3. Canvis d'ubicació de les inversions.
  
4. Pròrrogues per a l'execució del projecte i per al compliment de les condicions particulars de la concessió, amb caràcter excepcional i sempre que se sol·liciten abans de l'expiració del termini o terme la pròrroga de la qual es pretén.
  
5. Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
6. Expedients de revaloració de l'ajuda o de resolució total o parcial d'esta.
  
Dotze. Justificació de despeses i pagament de les ajudes
  
1. Als efectes del que disposa el punt anterior, els beneficiaris, en el termini d'un mes des de la realització de les inversions projectades, i en tot cas abans del 31 d'octubre de cada any de vigència d'estes bases, i llevat que es determine un termini distint en l'ordre de convocatòria anual, hauran de presentar:
  
1.1. Acreditació d'haver executat les inversions projectades objecte d'ajuda, d'acord amb les presents bases i resolució de concessió.
  
1.2. Factures i altres documents justificatius de la despesa efectuada, d'acord amb la normativa vigent.
  
1.3. Acreditació, si és el cas, del compliment de les obligacions i condicions que s'hagen establit en la resolució.
  
2. El pagament es lliurarà una vegada executat el projecte, d'acord amb la sol·licitud presentada i en els termes fixats per la resolució de concessió.
  
Tretze. Obligacions del beneficiari
  
Són obligacions del beneficiari:
  
1. Realitzar la totalitat de les inversions que fonamenten la concessió de la subvenció.
  
2. Acreditar el compliment dels requisits i condicions que determine la resolució de concessió de l'ajuda.
  
3. Trobar-se al corrent de les seues obligacions tributàries i enfront de la Seguretat Social en els termes previstos en l'Ordre de 30 de maig de 1996, de la Conselleria d'Economia i Hisenda o norma que la substituïsca.
  
4. El sotmetiment a les actuacions de control financer que corresponen a la Intervenció General en relació amb les ajudes concedides, així com a les determinades pels òrgans de control de la Unió Europea.
  
5. Fer constar de manera explícita en la difusió de les accions subvencionables, el suport de la Generalitat Valenciana a través de la Conselleria d'Economia, Hisenda i Ocupació i de la Unió Europea, als efectes de publicitat relativa al cofinançament per fons FEDER, previstos pel Reglament CE núm. 1159/2000 de la Comissió de 30 de maig del 2000 (DOCE de 31.2.2000).
  
6. Comunicar, en qualsevol moment de la vigència de l'expedient, altres ajudes públiques i privades que han obtingut o sol·licitat per al mateix projecte amb posterioritat a la data de presentació de la sol·licitud, la qual cosa donarà lloc al corresponent expedient d'adequació de l'ajuda i adaptació a les noves circumstàncies financeres del beneficiari.
  
7. El beneficiari haurà de destinar les inversions realitzades en béns d'equip, al fi concret per al qual es va concedir la subvenció per un període mínim de dos anys. En cas que els béns siguen inscriptibles en un registre públic, este període no podrà ser inferior a cinc anys i s'haurà de fer constar en l'escriptura esta circumstància, així com l'import de la subvenció concedida.
  
Catorze. Control de les accions. Reintegrament de subvencions
  
1. La Direcció General de Treball i Seguretat Laboral realitzarà el control i seguiment de les accions a través de les comprovacions que considere necessàries per al compliment pel beneficiari de les seues obligacions i de les condicions i termes pels quals ha obtingut subvenció.
  
En les dites comprovacions s'aplicaran les normes i els criteris de valoració generalment acceptats en funció de les característiques tècniques de cada tipus d'inversió. La Direcció General de Treball i Seguretat Laboral podrà sol·licitar que aquelles les practiquen tècnics al servici de l'administració de la Generalitat Valenciana o experts independents d'acreditada solvència.
  
2. Per a determinar els efectes, si és el cas, de l'incompliment caldrà tindre en compte el caràcter essencial o no del requisit, condició o obligació incomplit. Es consideren essencials els requisits, les condicions o les obligacions que determinarien que el beneficiari no haguera pogut adquirir el dret a la subvenció o que desvirtuen la finalitat principal d'esta.
  
3. Tota alteració de les condicions no essencials tingudes en compte per a la concessió de la subvenció, la falta d'acreditació de la totalitat de la despesa del projecte aprovat, i en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
4. Quedarà sense efecte la resolució de concessió, amb obligació si és el cas de reintegrament de les quantitats que s'hagen lliurat, quan hi concórreguen les causes dels articles 37 de la Llei General de Subvencions i 47.9 de la Llei d'Hisenda Pública de la Generalitat Valenciana, i particularment les següents:
  
a) L'alteració essencial d'alguna de les característiques del projecte aprovat.
  
b) La falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits.